Luister: Organisasie steun vervolgde Christene in IndiëIndië se landsvlag. Argieffoto: Pixabay Met die Impact India-veldtog wil Geopende Deure mense dringend bewus maak van die onstellende situasie in Indië en hulle aanspoor om by die lot van vervolgde Christene in die land betrokke te raak. Christene in Indië kry vreeslik swaar op die oomblik en die vervolging van gelowiges het die afgelope jare skerp hier toegeneem. Hindoe-ekstremiste glo dat alle Indiërs Hindoes moet wees, en dat die land ontslae moet raak van Christenskap en Islam. Hulle gebruik uitermatige geweld om dit te bewerkstellig, deur veral Christene vanuit ŉ Hindoe-agtergrond te teiken. Christene word daarvan beskuldig dat hulle ŉ “uitheemse geloof” volg en word geblameer vir teenspoed in hul gemeenskappe. Hierdie gelowiges word dikwels fisiek aangeval en soms vermoor, en is onder konstante druk van hul families en gemeenskappe om na Hindoeïsme terug te keer. Indien hulle nie toegee nie, kan hulle deur hul gemeenskappe geboikot word, wat ŉ vernietigende uitwerking het op hulle vermoë om ŉ inkomste te verdien. Baie gelowiges is geïsoleerd en ken nie enige ander Christene nie. Die Covid-19-pandemie het ŉ nuwe wapen aan vervolgers gebied. Christene word doelbewus oorgesien wanneer amptelike Covid-19-voedsel en hulp versprei word. Dit maak baie Christene desperaat vir kos, veral omdat talle Christene baie arm is. Hulle het hul inkomstebronne verlede jaar verloor. Wat doen Geopende Deure om Christene in Indië te help? Geopende Deure se plaaslike vennote in Indië hou te midde van die Covid-19-krisis aan om die vervolgde kerk te dien deur noodsaaklike noodleniging aan diegene wat weens hul geloof regeringshulp geweier word. Terselfdertyd help hulle steeds gelowiges wat diskriminasie en aanvalle ervaar. Hulle werk kan riskant en uitputtend wees, maar hulle hou getrou aan om vervolgde gelowiges in die land by te staan. Die organisasies se Rapid Response-spanne is dikwels eerste op die toneel ná gewelddadige aanvalle. Verder ondersteun hulle Christene in die land met vervolgingsoorlewingopleiding, Bybels, lewensbestaan- en gemeenskapsontwikkelingsprogramme, voorspraakondersteuning en regsopleiding. Besoek Geopende Deure se webwerf vir meer inligting oor hoe lesers die organisasie se veldtog in Indië kan ondersteun.